Red Flag Alaska -ilmasotaharjoitukseen Yhdysvalloissa osallistuvat Ilmavoimien Hornetit ovat laskeutuneet Eielsonin lentotukikohtaan sunnuntaina 23. syyskuuta aamuyöllä Suomen aikaa. Matka alkoi Kuopiosta torstaina. Harjoitukseen osallistuu kuusi F/A-18 Hornet -monitoimihävittäjää.

Hornetit lensivät Alaskaan Mainen osavaltiossa sijaitsevan Bangorin lentoaseman kautta ilmatankkauskoneiden tukemana. Rahtia siirrettiin Karjalan lennostosta Alaskaan Yhdysvaltain ilmavoimien (USAF) Boeing C-17 Globemaster III -kuljetuskoneen tukemana.

Ilmavoimat osallistuu Red Flag Alaska 19-1 -harjoitukseen 4.-19. lokakuuta. Lisäksi Suomi osallistuu ennen harjoitusta (24.9. - 3.10.) ja sen jälkeen (22. - 26.10.) kahdenvälisesti USAF:n kanssa järjestettäviin Distant Frontier 1 ja Distant Frontier 2 -harjoituksiin.

Näiden kolmen harjoituksen muodostamasta kokonaisuudesta käytetään kansallisesti nimitystä Red Flag 2018.

Ilmavoimien harjoitusjoukon vahvuus on noin 70 henkilöä ja kuusi Boeing (McDonnell Douglas) F/A-18 Hornet -monitoimihävittäjää.

Alaskassa ja Nevadassa järjestettävät Red Flag -harjoitukset lukeutuvat maailman vaativimpiin ilmaoperaatioharjoituksiin. Alaskan suurilla harjoitusalueilla voidaan harjoitella ilmakomponentin toimintaa kokonaisuudessaan mahdollisimman realistisessa ympäristössä.

Harjoitus sisältää laajoja yhteisoperaatioita (Combined Air Operations), ilmasta maahan ja ilmasta ilmaan -toimintaa, elektronista sodankäyntiä sekä ilmatankkauksia.

Hävittäjien lisäksi harjoitukseen osallistuu johtokoneita, ilmatankkauskoneita, häirintäkalustoa, simuloitua ilmatorjuntaa sekä helikoptereita.

Käytössä olevilla alueilla on kiinteä Red Flag Measurement and Debriefing System -instrumentointi (RFMDS), joka mahdollistaa toiminnan tallentamisen ja realistiset taistelukentän olosuhteet.

Harjoitusvastustajana toimii Yhdysvaltain ilmavoimien Aggressor-yksikkö, joka pyrkii jäljittelemään teknologisesti edistyneen vastustajan kalustoa ja taktiikkaa.

Red Flag -harjoituksissa käytetään normaalista poikkeavasti naamiomaalattuja Boeing F-15 Eagle (kuvassa yllä) ja Lockheed Martin F-16 Fighting Falcon -hävittäjiä. Päivitys 26. syyskuuta: Ilmavoimista saadun tiedon mukaan Eielsonissa on tällä hetkellä vain F-16-koneita.

Mukana on myös elektroniseen häirintään tarkoitettua lentokalustoa. Harjoitusvastustajalla on käytössään myös simuloitua ilmatorjuntaa. T.T.

Päivitys 26.9: lisätty tieto siitä, ettei Eielsonissa ole enää F-15 Eagle -hävittäjiä harjoitusvastustajina.

Lue myös aiempia Lentoposti.fi -juttuja aiheesta: